《满江红 秋夜自伤》
清代·张学象

蕉影横窗，又点染、一番秋色。谁信道、岁华如旧，画楼今夕。

天末飞鸿难诉与，帘前明月曾相识。想当初，已误总难追，今无及。

千种事，休重忆。千种恨，书盈帙。叹三生缘薄，泪珠空滴。

偏是王郎逢谢氏，不教仙女随张硕。想徒然，满腹尽文章，成虚掷。

作者简介：张学象，字古图，号凌仙，太原人。佚五女，诸生沈载公室。有《砚隐集》。